CELEX: 32021R0852
Language: lt
Date: 2021-05-27 00:00:00
Title: Komisijos įgyvendinimo reglamentas (ES) 2021/852 2021 m. gegužės 27 d. kuriuo dėl tarifinių kvotų netaikymo importuojamiems Jungtinės Karalystės kilmės produktams iš dalies keičiamas Tarybos reglamentas (EB) Nr. 32/2000 ir Komisijos reglamentas (EB) Nr. 847/2006

2021 5 28   
               
               
                  LT
               
               
                  Europos Sąjungos oficialusis leidinys
               
               
                  L 188/54
               
            
         KOMISIJOS ĮGYVENDINIMO REGLAMENTAS (ES) 2021/852
         2021 m. gegužės 27 d.
         kuriuo dėl tarifinių kvotų netaikymo importuojamiems Jungtinės Karalystės kilmės produktams iš dalies keičiamas Tarybos reglamentas (EB) Nr. 32/2000 ir Komisijos reglamentas (EB) Nr. 847/2006
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1999 m. gruodžio 17 d. Tarybos reglamentą (EB) Nr. 32/2000, atidarantį ir numatantį Bendrijos tarifinių kvotų, priimtų GATT rėmuose bei tam tikrų kitų Bendrijos tarifinių kvotų administravimą, ir nustatantį išsamias kvotų pritaikymo taisykles bei panaikinantį Tarybos reglamentą (EB) Nr. 1808/95 (1), ypač į jo 9 straipsnio 1 dalies b punkto pirmą įtrauką,
         atsižvelgdama į 2006 m. vasario 27 d. Tarybos sprendimą 2006/324/EB dėl Europos bendrijos ir Tailando Karalystės susitarimo sudarymo pasikeičiant laiškais pagal 1994 m. Bendrojo susitarimo dėl tarifų ir prekybos (GATT) XXIV:6 ir XXVIII straipsnius dėl Čekijos Respublikai, Estijos Respublikai, Kipro Respublikai, Latvijos Respublikai, Lietuvos Respublikai, Vengrijos Respublikai, Maltos Respublikai, Lenkijos Respublikai, Slovėnijos Respublikai ir Slovakijos Respublikai skirtuose įsipareigojimų sąrašuose numatytų nuolaidų pakeitimo minėtoms šalims įstojus į Europos Sąjungą (2), ypač į jo 2 straipsnį,
         kadangi:
         
                     (1)
                  
                  
                     2020 m. gruodžio 29 d. Sąjungos vardu pasirašytas Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimas (toliau – Susitarimas) (3). Jis turi būti laikinai taikomas nuo 2021 m. sausio 1 d.;
                  
               
                     (2)
                  
                  
                     Reglamentu (EB) Nr. 32/2000 leidžiama pradėti naudoti pagal GATT nustatytas Bendrijos tarifines kvotas bei tam tikras kitas Bendrijos tarifines kvotas ir nustatoma jų administravimo tvarka, taip pat nustatomos išsamios kvotų pritaikymo taisyklės ir panaikinamas Tarybos reglamentas (EB) Nr. 1808/95 (4);
                  
               
                     (3)
                  
                  
                     Komisijos reglamentu (EB) Nr. 847/2006 (5) leidžiama pradėti naudoti tam tikrų rūšių paruoštos ar konservuotos žuvies Bendrijos tarifines kvotas ir nustatoma jų administravimo tvarka;
                  
               
                     (4)
                  
                  
                     Susitarime nustatyta, kad Jungtinės Karalystės kilmės produktai negali būti importuojami į Sąjungą pagal Susitarime apibrėžtas esamas PPO tarifines kvotas. Jame daroma nuoroda į tarifines kvotas, kurios Šalims skiriamos GATT XXVIII straipsnio derybomis, Sąjungos inicijuotomis PPO dokumentu G/SECRET/42/Add.2 (6), o Jungtinės Karalystės – PPO dokumentu G/SECRET/44 (7), ir kaip nustatyta kiekvienos Šalies atitinkamuose vidaus teisės aktuose. Susitarime taip pat nustatyta, kad produktų kilmės statusas turi būti nustatomas pagal importuojančioje Šalyje taikomas nelengvatinės prekių kilmės taisykles;
                  
               
                     (5)
                  
                  
                     kaip apibrėžta Susitarime, esamos PPO tarifinės kvotos reiškia tarifines kvotas, kurios yra Sąjungai skirtos PPO nuolaidos, įtrauktos į ES 28 nuolaidų ir įsipareigojimų sąrašo projektą pagal GATT 1994, PPO pateiktą dokumente G/MA/TAR/RS/506 (8) su pakeitimais, padarytais dokumentais G/MA/TAR/RS/506/Add.1 ir G/MA/TAR/RS/506/Add.2 (9);
                  
               
                     (6)
                  
                  
                     tokiems importuojamiems Jungtinės Karalystės kilmės produktams šiuo metu taikomi reglamentai (EB) Nr. 32/2000 ir (EB) Nr. 847/2006. Siekiant laikytis Susitarimo, tie reglamentai turėtų būti iš dalies pakeisti, kad importuojamiems Jungtinės Karalystės kilmės produktams nebūtų taikomos esamos PPO tarifinės kvotos;
                  
               
                     (7)
                  
                  
                     Susitarimas turi būti laikinai taikomas nuo 2021 m. sausio 1 d. Todėl importuojamiems Jungtinės Karalystės kilmės produktams taip pat neturėtų būti taikomos tarifinės kvotos, kurių kvotų laikotarpiai prasidėjo iki 2021 m. sausio 1 d. ir tą dieną nebuvo pasibaigę, jei tie produktai importuojami 2021 m. sausio 1 d. arba vėliau;
                  
               
                     (8)
                  
                  
                     siekiant užtikrinti atitiktį Susitarimui, šis reglamentas turėtų įsigalioti skubos tvarka jo paskelbimo Europos Sąjungos oficialiajame leidinyje dieną ir būti taikomas nuo 2021 m. sausio 1 d., t. y. Susitarimo taikymo pradžios dienos;
                  
               
                     (9)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 32/2000 II antraštinė dalis papildoma 4 skirsniu:
            
               „4 skirsnis
               
               
                  Pagal GATT nustatytų Bendrijos tarifinių kvotų sąrašas
               
               
                  7a straipsnis
                  I priede išvardytos Bendrijos tarifinės kvotos taikomos importuojamiems produktams, kurių kilmės šalys yra visos trečiosios šalys, išskyrus Jungtinę Karalystę.“
               
            
         
         
            2 straipsnis
            Reglamento (EB) Nr. 847/2006 2 straipsnis iš dalies keičiamas taip:
            
                        1)
                     
                     
                        1 dalyje žodžiai „visų šalių“ pakeičiami žodžiais „visų trečiųjų šalių, išskyrus Jungtinę Karalystę“;
                     
                  
                        2)
                     
                     
                        2 dalyje žodžiai „visų šalių“ pakeičiami žodžiais „visų trečiųjų šalių, išskyrus Jungtinę Karalystę“.
                     
                  
         
            3 straipsnis
            Įsigaliojimas ir taikymas
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2021 m. sausio 1 d.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Briuselyje 2021 m. gegužės 27 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 5, 2000 1 8, p. 1.
         
            (2)  OL L 120, 2006 5 5, p. 17.
         
            (3)  OL L 444, 2020 12 31, p. 14.
         
            (4)  OL L 176, 1995 7 27, p. 1.
         
            (5)  2006 m. birželio 8 d. Komisijos reglamentas (EB) Nr. 847/2006, atidarantis Bendrijos tarifines kvotas tam tikrų rūšių paruoštai ar konservuotai žuviai ir nustatantis jų administravimą (OL L 156, 2006 6 9, p. 8).
         
            (6)  https://docs.wto.org
         
            (7)  https://docs.wto.org
         
            (8)  https://docs.wto.org
         
            (9)  https://docs.wto.org